## L'Ivace i Redit organitzen una missió tecnològica a Hèlsinki per a conéixer el sistema d'innovació finlandés i futures col·laboracions

*** L'agenda de treball a Hèlsinki ha sigut organitzada per l'antena de l'Ivace en Països Nòrdics
* En l'agenda de treball figuren entitats com el VTT, un dels principals centres d'investigació d'Europa**

L'Institut Valencià de Competitivitat Empresarial (Ivace) i la Xarxa d'Instituts Tecnològics de la Comunitat Valenciana (Redit) han celebrat esta setmana una missió tecnològica a Finlàndia.

La directora general d'Emprenedoria i Internacionalització, Ester Olivas, ha explicat que “esta missió té com a objectiu actualitzar la informació que Redit disposa sobre el sistema finlandés d'innovació amb la finalitat d'estudiar possibilitats de col·laboració i adoptar millores per a l'ecosistema d'innovació de la Comunitat Valenciana”.

“Volem invitar representants d'un dels principals centres d'investigació d'Europa perquè visiten la Comunitat i la Xarxa d'instituts Tecnològics de la Comunitat Valenciana, una xarxa d'avantguarda reconeguda a escala nacional i internacional”, ha indicat.

Esta missió tecnològica és finançada per la unitat d'innovació de l'Ivace dins de les ajudes a Redit per a impulsar la internacionalització i cooperació de les empreses de la Comunitat i compta amb l'organització de l'agenda de treball en destinació a través de l'antena d'Ivace Internacional en Països Nòrdics.

Hi han participat representants de l'Institut tecnològic Metal·lomecànic, Moble, Fusta, Embalatge i Afins (AIDIMME), del centre d'investigació de Producte Infantil i Oci (AIJU), de l'Institut  tecnològic del Plàstic (AIMPLAS), de l'Institut Tecnològic d'Alimentació  (AINIA) i del Centre d'Investigació i Innovació del Tèxtil i Cosmètica (AITEX).

També han estat presents representants de l'Institut de Biomecànica (IBV), el Centre Tecnològic del Calçat (INESCOP), el d'Energia (ITE) i de l'Embalatge, Transport i Logística (ITENE), així com de la Xarxa d'Instituts Tecnològics de la Comunitat Valenciana (Redit) i del mateix Ivace.

Entre les entitats contactades en esta missió figura el VTT, *Technical Research Center of Finland*, un dels centres d'investigació més importants d'Europa. Durant la reunió mantinguda, han revisat la seua estructura organitzacional, operativa i relacional i han dut a terme reunions temàtiques sobre energia, sectors plàstic i tèxtil, salut i biotecnologia, entre altres.

També s'han mantingut reunions amb representants de l'organització pública *Business Finland*, entitat que gestiona els fons per a la innovació tant d'organismes d'investigació com d'empreses, i de la Universitat de Hèlsinki, on Redit i Ivace han pogut conéixer de primera mà com gestionen la seua incubadora d'empreses i la transferència tecnològica més innovadora.

Així mateix, s'han reunit amb l'Oficina Comercial d'Espanya a Hèlsinki, on els ha rebut l'ambaixador amb qui han intercanviat impressions sobre l'organització del país des del punt de vista tecnològic i innovador.

Fecha: 21/09/2023